Ńdɔ Elizé a ngāyalan nâ: Vógolo ebúg Ńtondôbə: Ǹtondôbə a kɔ́bɔ̄ nâ: “Okídí ákyāí ábǒg dí, evəga ńtəgán óvug yâyi kuan síkel ḿbɔ̄g, bivəga bí fón bíbɛ̄ síkel ḿbɔ̄g, á ḿbɛ̄ Samaría. 2Ńdɔ ǹdzóe bəzimbi yǎ ńkūkúmá á ngābə́ yə̄gə̄ á wɔ́ á ngādzó ai mod Zambá nâ: “Tɔ Ǹtondôbə émēn a túb bə̄wúndī á yób yə dzǎm tē lə́ bɔ̄bán ?” Elizé nyé nâ: “Wayi dɔ́ yén ai mís, vədá, wǎyǐ kig dí dzóm yā étēde.” 3Ńdɔ bod bə́nyi bə́ ngábə́ mīńzə́zām, bə́ tɔ̄á á ḿbɛ̄ óngóla; bə́ ngákɔ́bɔ̄ bɔ́ a bɔ́ nâ: “Ású dzé bī tɔ̄á tɔ̄án há bǐ yanga awú ?” 4Ngə́ byādzó nâ: “Ńyíígán ā tísɔn, zie é nə á tísɔn wé, byǎyi mǎn wú wē; ngə́ byātɔbɔ há, byǎyǐ fə wú dzam də́dā. Zǎn bǐ kə̄ á mīǹkán mí Araméan; ngə́ bə́ līŋ binyiŋ byáán, bǐ nyīŋí, ngə́ bə́ wé bíā, bǐ wúú fɔ̄ɔ̄.” 5Ai məsulí mə́ ngōgé ńdɔ̄ bə́ ngákódō á sí nə́ bâkə á mīǹkán mí Araméan, á kwí bə́ ngákwí á ngədəga miǹkán Araméan, bə́ ńtála təge ai mod ziŋ wé. 6Amú Ǹtondôbə a ngábɔ̄ nâ ǹsámbá bítá Araméan ó wóg edǔn bíkálíg ai bikabilí yā mod ǹsámbá bítá, bə́ ngadzó bɔ́ a bɔ́ nâ: “Ǹkúkúmá yǎ Ísraɛ̂l ǎ man yǎ kə́ kǔs mīǹkúkúmá mí Hitít ai miǹkúkúmá yā Égîptɛn nə́ bə́ zu lúman ai bíā.” 7Ńdɔ̄ bə́ ngáman túb ai məsulí mə́ ngōgé bə́ mān líg bikabilí byábán ai bikabilí byábán, ai bǒzəle bábán, bə́ mān līg mīǹkán anə́ mí ngábə́, bə́ mān túb nə̄ bə́ nyî enyiŋ dzābán. 8Á kwí mīǹzə́zām mí ngákwí á mgbág miǹkán, ńdɔ̄ bə́ ngányî êbə̌m étēde, bə́ ngadí bə́ nyâg, bə́ ngabəgə́ sílba ai gôl, ai biyé, bə́ ngákə bâsɔli byá; ńdɔ̄ bə́ ngádúgan, bə́ kə́ nyî êbə̌m éfə̄, bə́ ngabəgə̌ fə̄ byə́m bí ńsa étēde, bə́ ngákə bâsɔli byá. 9Ńdɔ̄ bə́ ngádzó bɔ́ a bɔ́ nâ: “Byǎbɔ̌ kig sósōó. Ámōs vī ó nə amǒs ḿbəmbə fwé; ngə́ byāku bivól nə́ bǐ yānga m̀fyɛ kídí, endə́gə́lə́ ziŋ yâyi bía kwí; ású tə̄ étɔá dzī, zǎn bǐ kə kad é fwé nyī á ndá ǹkúkúmá.” 10Ńdɔ̄ bə́ ngákwí bə́ lóé bə̄nɔ́nī yā ḿbɛ̄ tísɔn, bə́ ngakad bɔ́ naa: “Bǐ kə́ kwī á mīǹkán mí Araméan, a təm ná, təge ai mod tɔ edǔn mod, təge ai dzóm, və bikabilí bí tītīán, ai bǒzəle, ai bibə̌m bí tə́tə́lán.” 11Ńdɔ bənɔ́ni míḿbɛ̄ bə́ ngálóē á ńdá étēde, ńdɔ fɔ́ɔ́ fwé é ngakalan á ndá ǹkúkúmá. 12Ńdɔ ǹkúkúmá á ngākódō á sí ai alú nyé ai bəzimbi bóé naa: “Mayi mína kad é dzam Araméan bə́ mān komozan ású dáán. Bâyəm nâ byǎwōg zie; ású tē ńdɔ̄ bə́ mān kódō á mīńkán nə́ bə́ kə sɔbɔ á mvús ǹnam bə́ dzô nâ: ‘Éyɔŋ báyi kwí á tísɔn, byǎyi bɔ bi bə́ və̄ə̄, bǐ nyî á tísɔn étēde.’”